**Regler for uttak av VM-lag, St. Hubertus og Middelhavs Cup for stående fuglehunder**

 1. FKFs VM komitee arrangerer uttak for kandidatene i oktober/november året før VM finner sted. Komiteen står for det endelige uttak av lagene.

2. Eier/fører av aktuelle hunder må selv melde fra om sitt kandidatur til sitt avlsråd/jaktråd innen påmeldingsfristen. Påmeldingen skal inkludere jaktprøveresultater med dato og hvor de aktuelle prøver har funnet sted.

3. Hund som meldes på til VM må minst ha oppnådd: Kontinentale- 2.AK (Very Good) og britiske raser 1.AK (Excellent)på jaktprøve Premier må være oppnådd på prøve i Norden (Norge, Sverige, Danmark og Finland) eller fra en FCI prøve i andre land i Europa. Prøvetypene må være høyfjell høst, høyfjell vinter, lavland høst eller lavland vinter. Skogsfuglprøve resultat kan benyttes for St. Hubertus, samt rasene Weimaraner og Munsterlender til VM lag. Oppnådde resultater skal være fra jaktprøve i inneværende, ett forutgående år, samt lavlandsresultater fra høsten to år før mesterskapet.

4. Det er de respektive avlsråd/jaktråd som tar ut sine kandidater som videresendes VM komiteen innen 48 timer etter påmeldingsfristens utløp. Hvis ingen kandidater har meldt seg, tar avlsrådet/jaktrådet ut de hunder som i øyeblikket antas å kunne representere rasen på best mulig måte.

De to til fire beste representantene for det britiske- og kontinentale laget vil bli valgt ved et uttak i felten. I tillegg til de hunder som allerede er uttatt til å representere Norge, tas det ut to reservehunder.

Eierne til de uttatte hundene og reservehundene kontaktes straks etter at laget er tatt ut. Disse må gi bindende svar på om de er villige til å delta.

Kandidater som av skjellig grunn ikke kan møte til uttaket kan vurderes av VM komiteen i ettertid.

5. Alder på hund. Ikke yngre enn 24 måneder eller eldre enn 8 år det året VM arrangeres.

6. Hunden må kunne apportere. Under VM-lag vil det også kreves at hunden apporterer en and som er kastet 15-20 m ut i vannet. Begge disipliner skal godkjennes av dommere eller VM komiteen. Hvis forholdene umuliggjør vannapport på uttaksdagen, må godkjent vannapport gjennom føres innen 15. juni det påfølgende året.

7. Dersom det kan dokumenteres at en eller flere av de kvalifiserte hundene har vist egenskaper av sterk negativ karakter, skal neste kandidat på listen kunne tas inn. De respektive avlsråd/jaktråd og FKFs VM komitee vurderer slike forhold på fritt grunnlag.

8. De samme kriterier skal også benyttes ved uttak til andre internasjonale representasjonslag på tvers av rasene innen britiske- og kontinentale stående fuglehunder, i.e. EM, etc.

9. Rasetypisk stil under arbeid, presisjon, høy intensitet, fart og reviering i motvind blir lagt stor vekt på i de internasjonale mesterskapene. Disse egenskapene vil bli vurdert ved et uttak i felten . Høye premier i Norden gir ikke automatisk start i VM.

10. Eierne må være medlemmer i sine respektive raseklubber og kun norskeide hunder registrert i Norsk Kennel Klubb de siste 12 måneder kan delta i VM.

11. Hver deltager er forpliktet til å sette seg inn i det til enhver tid gjeldende dopingreglement og følge dette. Lagleder skal være informert om og ha godkjent eventuell bruk av legemidler til de deltakende hunder. Vaksiner og andre legemidler for reise til/fra gjeldende land må dokumenteres.

12. Ekvipasjene representerer Norge under lagkonkurransen og skal følge lagleders anvisninger gjennom mesterskapet. Retningslinjer fra lagleder følges i forhold til profilering av hund og fører. Merk: Dette kan medføre at ekvipasjen må profilere annen sponsor enn den man har privat disse dagene.

13. Middelhavs Cup er et mesterskap som avholdes et par dager før VM. Her er det anledning å stille et lag med kontinentale- og et lag med britiske hunder. Lagene består av min 2 og maks 4 ekvipasjer. Ekvipasjer som skal delta på VM lag for første gang får første rett til deltagelse i Middelhavs Cup for å kalibrere seg.

**Regler for uttakning til St. Hubertus:**

Under St. Hubertus er det ekvipasjen som blir bedømt – jeger og hund. Hunden kan kun oppnå 1/3 av den totale poengsum.

Hunden skal være jaktpremiert med min. 2.AK og være en erfaren jeger. I tillegg til at hunden er kvalifisert skal føreren være en erfaren jeger og ha betalt Norsk jegeravgift. Kandidatene vil bli vurdert på uttaket og skytebanen. Sikker håndtering av våpen og at minimum 15 av 25 duer treffes er en forutsetning for å vurderes som kandidat. Hvis forholdene umuliggjør skyting på uttaksdagen. Må godkjent skyting gjennomføres innen 15. juni det påfølgende året.

Utenom uttakskriteriene er de resterende punkter for VM-lag gjeldende for St. Hubertus.

Revidert 2019